Heti üzenet 2018 március 26

Hívőnek lenni – kegyelemből élni

A Biblia Egyszerű Fordítás-ban Isten Igéje mondja:

1Kor 2:12-14 Mi azonban nem ennek a világnak a szellemét kaptuk, hanem az Istentől származó Szent Szellemet. Őt Isten azért adta nekünk, hogy általa megismerhessük, amiket Isten — ingyen kegyelemből — nekünk ajándékozott.

Amikor ezekről a dolgokról beszélünk, nem az emberek bölcsessége szerint szólunk, hanem úgy, ahogy a Szent Szellem tanít: szellemi dolgokat szellemi módon magyarázunk.

De az az ember, **aki nem szellemi, nem tudja felfogni az Isten Szellemétől származó dolgokat**. Számára mindez csak bolondság. Egyszerűen képtelen megérteni a szellemi dolgokat. De ez nem is csoda, hiszen **a szellemi dolgokat csak a Szent Szellem által lehet megérteni**.

Isten Igéje az Ő beszéde: kinyilatkoztatása. Általában, ha tiszta szívvel olvassa az embernek fia, elég egyértelmű.

A vallásos élet egy törekvő testi élet, erőlködés, hogy megfeleljünk az általunk elképzelt „Istennek”. A vallásos ember azt képzeli, hogy „jó” cselekedetek által megfelelhet „annak az Istennek”, az ő „Istenének”.

A hívő ember – mint ahogy a szó tartalmazza – hisz, hit által él. Elfogadja Isten ajándékát:

Róm 3:10-27 Mert ezt mondja az Írás: „Nincs bűntelen ember, egyetlenegy sem.

Nincs senki, aki megértené, nincs, aki keresné Istent, hiszen mindannyian elfordultak Istentől, és megromlottak. Nincs, aki jót tenne, egyetlenegy sem!” Zsolt 14:1-3

„Nyitott sírhoz hasonlít a torkuk, nyelvük megtévesztő hazugságot szól.” Zsolt 5:10 „Kígyóméreg van ajkukon.” Zsolt 140:4

„Szájuk átkozódással és keserűséggel van tele.” Zsolt 10:7

„Sietnek, hogy gyilkolhassanak.

Amerre csak mennek, mindenütt pusztulást és nyomorúságot okoznak.

A békesség útját nem ismerik.” Ézs 59:7-8

„Nincs bennük istenfélelem és Isten iránti tisztelet.” Zsolt 36:2

Ezeket a dolgokat a Törvény azoknak mondja, akik a Törvény hatalma alatt élnek. Ezért a zsidók sem mentegetőzhetnek. Így azután kivétel nélkül mindenki, zsidó és nem zsidó egyaránt Isten ítélete alá kerül.

Miért? Mert senki sem képes arra, hogy a Törvény parancsainak /*vallásos szabályok*/ teljesítésével Isten számára elfogadhatóvá legyen. Hiszen a Törvény csak rávilágít a bűneinkre, hogy világosan meglássuk és felismerjük azokat.

Isten azonban mégis képes arra, hogy a maga számára elfogadhatóvá tegye az embert a Törvény nélkül is. Nekünk meg is mutatta ezt az új utat, amelyről már a Törvény és a próféták is beszéltek.

**Isten ugyanis mindenkit elfogad, aki Jézus Krisztusban hisz**, attól függetlenül, hogy az az ember zsidó, vagy nem zsidó.

**Hiszen minden ember vétkezett, és emiatt nem méltó arra, hogy Isten dicsőségében részesüljön.**

**Isten azonban *kegyelemből* teszi a maga számára elfogadhatóvá az embert. *Ez Isten ajándéka*, *amit Jézus Krisztusban kaphatunk* *meg*. Ezt jelenti a megmenekülés!**

**Isten azért küldte Jézust, hogy akik benne hisznek, azoknak a bűneit megbocsássa. Ez Jézus vére, vagyis a halála által lehetséges**. Így mutatta meg Isten, hogy ő mindig igazságos. Igazságosságát mutatja az, hogy türelmes volt, és a múltban nem büntette meg az embereket bűneikért.

De az is **igazságosságát bizonyítja, hogy a mi időnkben azokat, akik Jézus Krisztusban hisznek, elfogadja.**

Ezek után dicsekedhetünk-e valamivel? Egyáltalán nem! És miért nem? Vajon az a törvény teszi lehetetlenné, amely a tetteken alapul? Nem, hanem a hit törvénye!

Zsid 11:6 **Mert hit nélkül nem lehet Isten tetszését elnyerni**. Aki Istenhez közeledni akar, annak hinnie kell abban, hogy Isten létezik. Sőt, abban is, hogy Isten megjutalmazza azokat, akik keresik őt.

Róm 6:23 A bűn szolgálatáért a jogos fizetség a halál. **Isten kegyelmének ajándéka ellenben az örök élet, ezt pedig a Krisztus Jézusban, a mi Urunkban kaphatjuk meg**.

Róm 5:15 Isten ajándéka, a kegyelem azonban másképpen működik, mint Ádám bűne! Igaz, Ádám bűne sok ember halálát okozta, de Isten kegyelme és ajándéka sokkal hatásosabb és bőségesebben árad ki sok emberre. Ezt a kegyelemáradást egy másik ember, Jézus Krisztus kegyelme tette lehetővé. Róm 5:16 Ez a kegyelem-ajándék azonban nem olyan, mint Ádám bűnének következménye. Hiszen az ítélet már egyetlen bűnt is halállal büntetett. Ezzel szemben, **a kegyelem ajándéka sok-sok bűn elkövetése után is elfogadhatóvá teszi a bűnösöket Isten számára.**

A vallásos ember, mivel azt gondolja „kiérdemelte” cselekedetei által az Isten elfogadását különbnek tartja magát másoknál, azaz felfuvalkodik. Ez a fanatizmus lényege.

Minden vallásos gonoszság ebből származik, a keresztes háborúk, az inkvizíció, a fasizmus, a terrorizmus. Amikor az egyik ember különbnek tartja magát a másiknál.

Péld 18:12 A megromlás előtt felfuvalkodik az ember elméje; a tisztesség előtt pedig alázatosság van.

Róm 11:5-6 Ugyanígy, a mostani időben is van egy „maradék”, akiket Isten a kegyelme alapján választott ki.

Ez azt jelenti, hogy **nem annak alapján választotta ki őket, amit ezek az emberek tettek**. Ha ez nem így volna, hanem az emberek a saját tetteik alapján tartoznának Isten népéhez, akkor Isten kegyelmének ajándéka már nem is lenne igazán ajándék.

ApCsel 2:38 Péter erre így válaszolt: „**Változtassátok meg gondolkozásotokat és az életeteket,** merítkezzetek be mindannyian Jézus Krisztus nevében, Isten meg fogja bocsátani bűneiteket, és a Szent Szellem ajándékát adja nektek.

Ef 2:8 **Mert kegyelemből tartattatok meg, hit által; és ez nem tőletek van: Isten ajándéka ez;** Ef 2:9 **Nem cselekedetekből, hogy senki ne kérkedjék.**

Gal 5:4-6 „Ti, akik Mózes Törvénye által/vagy vallásos cselekedetek által/ akartok Isten számára elfogadhatók lenni, elszakítottátok magatokat Krisztustól, és így kiléptetek a kegyelemből.

Mi ugyanis azt reméljük, hogy a hit erejével leszünk/vagyunk/ Isten számára elfogadhatók. Ezért türelmetlenül várjuk, hogy a Szent Szellem segítségével ez meg is történjen/hisszük, hogy meg is történt/.

Krisztus Jézusban ugyanis sem a körülmetélkedés, sem a körülmetéletlenség nem ér semmit, sokkal inkább ***a******szeretet által munkálkodó hit***.”

1Kor 13:4-8 Az isteni szeretet türelmes és jóságos. Ez a szeretet nem féltékeny, nem irigy, nem dicsekszik, nem büszke,

nem viselkedik gorombán, nem önző, nem gurul méregbe, nem tartja számon, ha valaki rosszat tesz,

nem örül a gonoszságnak, de együtt örül a többiekkel az igazságnak.

Az isteni szeretet mindent eltűr, mindig hisz, mindig remél, mindenben kitart.

Ez a szeretet soha nem múlik el. …

A hívő élet: Úton lenni - Krisztusban élni és, hogy Ő éljen bennünk, célja: krisztusivá válni, olyanok legyünk, mint Krisztus. Ez magunktól nem megy, csak ha olyanok leszünk, mint az agyag Isten kezében – formálhatók Krisztus Szelleme által.

Jn 14:6 Monda néki Jézus: Én vagyok az út, az igazság és az élet; senki sem mehet az Atyához, hanemha én általam.

Katona Csaba